《集林光禄新第得花字》
明代·吴兆

到户尘喧远，开门蕙径斜。
图云流碍栋，刻鸟立窥纱。
带笋移邻竹，裁枝寄别花。
残霞藏宿雨，弱柳堕栖鸦。
亭敞分歌伎，池清漾钓槎。
谁言光禄第，定是石崇家。

作者简介：徽州府休宁人，字非熊。初喜为传奇曲。万历中游南京，与郑应尼作《白练裙》杂剧，讥嘲马湘兰。己而悔之，致力于诗，与曹学佺等结社，游武夷、匡庐、九华诸山，辑《金陵社集诗》。后出游广东，客死新会。